བོན་རང་ལུགས་ལ་འདུལ་བ་པའི་ན་བཟའ་སྟོད་འགག་གམ་སྟོད་གོས་ཀྱི་ཚུལ་ཇི་ལྟར་དགོས་མིན་རྗེ་རིན་པོ་ཆེས་མཛད་པའི་འདུལ་བའི་བསླབ་བྱ་གསལ་བར་བྱེད་པའི་འགྲེལ་བ།ལས།རབ་ཏུ་བྱུང་བའི་སྟོད་གོས་ཀྱི་རིང་ཐུང་གི་ཚད་ནི་མཐོ་དྲུག་ལ།དབྱིབས་ཀྱི་ཁྱད་པར་ནི།སུལ་བུ་སུམ་བཅུ་རྩ་ལྔ་དང་ལྡན་པའོ།།རྔུལ་གཟན་ཤིང་རས་དཔུང་ཆད་དོ།།དེ་ཉིད་རིང་བ་ལ་འགག་རིང་དང༌།ཐུང་བ་ལ་འགག་ཐུང་ཞེས་པ་ནི་ཡོངས་སུ་གྲགས་སོ།།སྟོད་ལུགས་ནས་དཔུང་ཆད་དང༌།གསང་ལུང་ནས་འཕྲག་དབྱུང་ནི་དོན་དང་མཐུན་ནོ།།ཡོངས་རྫོགས་ནས།སྟོད་གོས་སུལ་བུ་རྩ་ལྔ་དང༌།།བལ་སྣམ་དབྱར་སྲབ་དགུན་ན་འཐུག།དཔུང་བཟེད་དཔུང་བ་ཁ་དང་མཉམ།།མཆན་ཁུང་དྲོད་སྤུ་མཐོང་བ་ཙམ།།མདུན་དུ་གཡས་གཡོན་སོར་གསུམ་བསྣོལ།།སུལ་བུ་རྩ་ལྔ་ཕྱོགས་མ་འཕུངས།།མདུན་རྒྱབ་སྟ་ཟུར་ཤིན་ཏུ་སྙོམས།།གཉའ་མཁར༼ཁར༽ཕྱེད་ཁེབས་ཨོལ་གོང་མཐོང༌།།ཞེས་སོགས་ཞིབ་ཏུ་གསུངས་སོ།།དྲང་སྲོང་མའི་གོས་ལ།རྔུལ་གཟན་གྲུ་མོ་ཁེབ་ཙམ་སྟོད་ལུགས་ནས་གསུངས་སོ།།ཞེས་སོགས་གསལ་པོར་གསུངས་འདུག་གོ།།